PMIndiaData/PMIndiaSum huggingface dataset:
உலக சுகாதார தினத்தையொட்டி பிரதமர் விடுத்துள்ள செய்தி

உலக சுகாதார தினத்தையொட்டி, பிரதமர் திரு. நரேந்திர மோடி விடுத்துள்ள செய்தி வருமாறு : “உலக சுகாதார தினமான இன்று, நாம் ஒவ்வொருவரும் மற்றவர்களின் உடல் ஆரோக்கியம் மற்றும் நலனுக்காக பிரார்த்தனை செய்வதுடன், கொவிட்-19 அச்சுறுத்துலுக்கு எதிரான போரில், துணிச்சலாக முன்னணியில் பணியாற்றி வரும் மருத்துவர்கள், செவிலியர்கள், மருத்துவப் பணியாளர்கள், சுகாதாரப் பணியாளர்கள் ஆகிய அனைவருக்கும் நன்றியையும் தெரிவித்துக்கொள்வோம். இந்த உலக சுகாதார நாளில், நமது உயிரையும், மற்றவர்களின் உயிர்களையும் பாதுகாக்கும் சமூக இடைவெளி போன்றவற்றை நாம் பின்பற்ற உறுதி மேற்கொள்வோம். ஆண்டு முழுவதும் நமது ஒட்டுமொத்த ஆரோக்கியத்தை மேம்படுத்த உதவும் வகையில், உடலைக் கட்டுக்கோப்பாக வைத்திருப்பதில் கவனம் செலுத்த ஊக்குவிப்பாக இந்த நாள் அமையட்டும்’’
12-ம் வகுப்பு தேர்வு முடிவுகளை சிபிஎஸ்இ வெளியிட்ட பின் மாணவர்களுக்கு பிரதமர் வாழ்த்து தெரிவித்தார்

12-ம் வகுப்பு தேர்வு முடிவுகளை சிபிஎஸ்இ வெளியிட்ட பின் மாணவர்களுக்கு பிரதமர் திரு நரேந்திர மோடி வாழ்த்து தெரிவித்தார். தொடர்ச்சியான ட்விட்டர் பதிவுகளில் பிரதமர் கூறியிருப்பதாவது: “சிபிஎஸ்இ 12-ம் வகுப்பு தேர்வுகளில் தேர்ச்சி பெற்றுள்ள எனது இளம் நண்பர்கள் அனைவருக்கும் வாழ்த்துக்கள். இந்த இளைஞர்களின் ஆர்வமும், அர்ப்பணிப்பும் மெச்சத்தக்கவை. மனிதகுலம் எதிர்கொண்ட மாபெரும் சவால்மிக்க காலத்தில் இவர்கள் தேர்வுகளுக்கு தயார் செய்து அவற்றில் வெற்றி பெற்றுள்ளனர்.” “சிபிஎஸ்இ 12ம் வகுப்பு தேர்ச்சி பெற்ற நமது இளம் தேர்வுப் போராளிகளுக்கு எண்ணற்ற வாய்ப்புகள் காத்திருக்கின்றன. உங்களின் உள்மனம் கூறுவதை பின்பற்றுமாறு அவர்களை நான் வலியுறுத்துகிறேன். எந்த துறையில் ஆர்வம் உள்ளதோ அதில் ஈடுபடுமாறு கேட்டுக்கொள்கிறேன். இவர்களின் எதிர்கால முயற்சிகளுக்கு எனது நல்வாழ்த்துக்கள்.” “தங்களின் தேர்வு முடிவுகளில் சில மாணவர்களுக்கு மகிழ்ச்சி இல்லாதிருக்கலாம். ஆனால் ஒரு தேர்வு மட்டும் அவர்கள் யார் என்பதை ஒருபோதும் தீர்மானிப்பதில்லை என்பதை அவர்கள் அறியவேண்டும். வரும் காலங்களில் அவர்கள் நிச்சயம் பல வெற்றிகளை அடைவார்கள் என்று நான் நம்புகிறேன். தேர்வு தொடர்பாக நாம் விவாதித்த இந்த ஆண்டின் தேர்வு குறித்த விவாதத்தின் அம்சங்களையும் பகிர்ந்துள்ளேன்.”
அசாம் படகு விபத்து குறித்து பிரதமர் கவலை

அசாமில் நிகழ்ந்த படகு விபத்து குறித்து பிரதமர் திரு நரேந்திர மோடி கவலை தெரிவித்துள்ளார். பயணிகளை பாதுகாக்க அனைத்து நடவடிக்கைகளும் எடுக்கப்பட்டு வருவதாக அவர் கூறியுள்ளார். இது குறித்து தமது டிவிட்டர் பக்கத்தில் பதிவிட்டுள்ள அவர், “அசாமில் நிகழ்ந்த படகு விபத்து குறித்து அறிந்து கவலை அடைந்தேன். பயணிகளை பாதுகாக்க தேவையான அனைத்து நடவடிக்கைகளும் எடுக்கப்பட்டு வருகிறது. அனைவரின் பாதுகாப்பு மற்றும் உடல் நலத்திற்காக நான் பிரார்த்திக்கிறேன்,” என்று தெரிவித்துள்ளார். —-
ஜி -20 உச்சி மாநாட்டின் இரண்டாவது அமர்வில் பிரதமரின் உரை: பருவநிலை மாற்றம் மற்றும் சுற்றுச்சூழல்

மேன்மைதங்கியவர்களே, பருவநிலை செயல்பாட்டின் பிரச்சனைகள் குறித்து விவாதிக்க ஜி-20 நாடுகளுக்கிடையே இன்று நான் இருக்கும்போது எனது இரண்டு முக்கிய பொறுப்புகள் குறித்து முழுமையான புரிதலுடன் எனது கருத்துக்களை நான் முன்வைக்க விரும்புகிறேன். முதலாவது பொறுப்பு பருவநிலை மாற்றத்தைக் கட்டுக்குள் வைத்திருப்பது, இது பல ஆயிரம் ஆண்டுகள் பழமையான இந்திய பாரம்பரியத்தால் ஏற்கப்பட்டது. இந்தப் பிரச்சனையில் விரும்பத்தக்க இலக்குகளை நோக்கி நாங்கள் முன்னேறி வருகிறோம். பாரிசில் எங்களின் இலக்குகள் பற்றி அறிவித்தபோது 175 ஜிகாவாட் புதுப்பிக்கவல்ல எரிசக்தி போன்ற சிலவற்றை இந்தியா சாதிக்க இயலுமா என்று பலர் கேள்வி எழுப்பினர். ஆனால் இந்த இலக்குகளை விரைந்து இந்தியா நிறைவேற்றியிருப்பது மட்டுமல்ல, மேலும் அதிகபட்ச இலக்குகளுக்காகவும் செயலாற்றிவருகிறது. பாரிஸ் உறுதிப்பாடுகளையும் கடந்து 26 மில்லியன் ஹெக்டேர் தரிசு நிலங்களை சீரமைக்கும் இலக்கை இந்தியா நிர்ணயித்துள்ளது. ஒவ்வொரு ஆண்டும் சராசரியாக 8 பில்லியன் பயணிகளுக்கு சேவை செய்யும் உலகின் மிகப்பெரிய இந்திய ரயில்வே 2030க்குள் கரியமிலவாயு வெளியேற்றத்தை பூஜ்ஜியம் ஆக்க தீர்மானித்துள்ளது. இந்த முடிவால் இந்திய ரயில்வே கரியமிலவாயு வெளியேற்றத்தை ஆண்டுக்கு 60 மில்லியன் டன் குறைக்கும். 2025க்குள் பெட்ரோலுடன் 20 சதவீத எத்தனால் கலக்கும் இலக்கை நோக்கி நாங்கள் செயலாற்றி வருகிறோம். ஆசிய சிங்கங்கள், புலிகள், காண்டாமிருகங்கள், டால்ஃபின்கள் ஆகியவற்றின் எண்ணிக்கையை அதிகரிப்பதன் மூலம் எரிசக்தி விவாதத்தோடு கட்டுப்படுத்திக்கொள்ளாமல் சுற்றுச்சூழல் பாதுகாப்பிலும் உறுதிப்பாட்டை இந்தியா நிரூபித்துள்ளது. கரியமிலவாயு குறைப்புக்கான பொறுப்பிலிருந்து இந்தியா ஒருபோதும் பின்வாங்கவில்லை, இனியும் பின்வாங்காது. கடந்த பல ஆண்டுகளாக மேற்கொண்ட முயற்சிகள் காரணமாக புதுப்பிக்கவல்ல எரிசக்தி திறனில் உலகின் ஐந்து முக்கிய நாடுகளில் ஒன்றாக இந்தியா தற்போது உள்ளது. மேன்மைதங்கியவர்களே, ஜி-20 பங்கேற்பாளர்கள் முன்னிலையில் மூன்று செயல்திட்ட விஷயங்களை முன்வைக்க நான் விரும்புகிறேன். முதலாவது ஜி-20 நாடுகள் ‘தூய எரிசக்தி திட்டங்கள் நிதியம்’ ஒன்றை உருவாக்கவேண்டும். இந்த நிதியம் ஐஎஸ்ஏ போன்ற இதர நிறுவனங்களுக்கும் உதவியாக இருக்கும். இரண்டாவதாக ஜி-20 நாடுகளில் தூய்மை எரிசக்தி குறித்து பணியாற்றும் ஆராய்ச்சி நிறுவனங்களின் வலைப்பின்னல் ஒன்றை நாம் உருவாக்கவேண்டும். இது புதிய தொழில்நுட்பங்களை கண்டறிய பாடுபடுவதோடு அவற்றின் சிறந்த செயல்முறை தொடர்பானவற்றிற்கும் பயனுள்ளதாக இருக்கும். மூன்றாவதாக பசுமை ஹைட்ரஜன் உற்பத்தி மற்றும் பயன்பாட்டுத் துறையில் உலகளாவிய தரத்தை உருவாக்க ஜி-20 நாடுகள் ஒரு நிறுவனத்தை ஏற்படுத்தவேண்டும். இந்த முயற்சிகள் அனைத்திற்கும் இந்தியாவும் முழுமையான பங்களிப்பை செய்யும். நன்றி !
உஜ்வாலா திட்ட மானியம் தொடர்பான இன்றைய முடிவு, குடும்ப வரவு செலவு கணக்கை பெருமளவில் எளிதாக்கும்: பிரதமர்

பெட்ரோல் மற்றும் டீசல் விலைகளின் குறிப்பிடத்தக்க வீழ்ச்சி, பல்வேறு துறைகளில் நேர்மறையான தாக்கத்தை ஏற்படுத்தும், நம் குடிமக்களுக்கு நிவாரணம் வழங்கும்: பிரதமர் உஜ்வாலா திட்ட மானியம் குறித்து இன்று எடுக்கப்பட்ட முடிவுகளும், பெட்ரோல் மற்றும் டீசல் விலைகளின் வீழ்ச்சியும் பல்வேறு துறைகளில் நேர்மறையான தாக்கத்தை ஏற்படுத்தும், நமது குடிமக்களுக்கு நிவாரணத்தை வழங்கும், ‘எளிதான வாழ்க்கையை’ அவர்களுக்கு ஏற்படுத்தித் தரும் என்று பிரதமர் திரு நரேந்திர மோடி கூறியுள்ளார். முடிவுகள் பற்றிய நிதியமைச்சரின் சுட்டுரைச் செய்திகளை மேற்கோள்காட்டி, பிரதமர் வெளியிட்டுள்ள சுட்டுரைச் செய்தியில் தெரிவித்திருப்பதாவது: “மக்களுக்கு தான் நாங்கள் எப்போதும் முன்னுரிமை அளிக்கிறோம்! இன்றைய முடிவுகள், குறிப்பாக பெட்ரோல் மற்றும் டீசல் விலைகளின் குறிப்பிடத்தக்க வீழ்ச்சி தொடர்பானது, பல்வேறு துறைகளில் நேர்மறையான தாக்கத்தை ஏற்படுத்தும், நம் நாட்டு மக்களுக்கு நிவாரணம் அளிக்கும், மேலும் ‘எளிதான வாழ்க்கையை' ஏற்படுத்தித் தரும்.” “உஜ்வாலா திட்டம், கோடிக்கணக்கான இந்தியர்களுக்கு, குறிப்பாக பெண்களுக்கு பேருதவியாக இருந்துள்ளது. உஜ்வாலா மானியம் தொடர்பான இன்றைய முடிவுகள், குடும்ப வரவு செலவு கணக்கை பெருமளவு எளிதாக்கும்.”
ஜப்பான் பிரதமர் பிறந்தநாள் – பிரதமர் மோடி வாழ்த்த

ஜப்பான் நாட்டின் பிரதமர் திரு. ஷின்சோ அபே பிறந்த நாளை முன்னிட்டு பிரதமர் திரு. நரேந்திர மோடி வாழ்த்து தெரிவித்துள்ளார். “எனது நண்பர் திரு. ஷின்சோவிற்கு எனது பிறந்தநாள் வாழ்த்துகள். அவர் நல்ல ஆரோக்கியத்துடன் நீண்ட நாள் வாழ்வதற்கு நான் இறைவனை வேண்டிக்கொள்கிறேன். அவருடனான எனது கலந்துரையாடல்கள் என்றும் புத்துணர்ச்சியை அளிக்கின்றது” என்று பிரதமர் கூறியுள்ளார். •••••
12-வது பிரிக்ஸ் உச்சி மாநாட்டில் இந்தியா சார்பாக பிரதமர் திரு நரேந்திர மோடி பங்கேற்பு

ரஷ்ய அதிபர் திரு விளாடிமிர் புடின் தலைமையில் 2020 நவம்பர் 17-ஆம் தேதி அன்று நடைபெற்ற 12-வது பிரிக்ஸ் உச்சி மாநாட்டில் இந்தியாவின் சார்பாக பிரதமர் திரு நரேந்திர மோடி காணொலி காட்சி மூலம் கலந்துகொண்டார். “உலக நிலைத்தன்மை, பகிர்ந்தளிக்கப்பட்ட பாதுகாப்பு மற்றும் புதுமையான வளர்ச்சி” என்பது இந்த மாநாட்டின் கருப்பொருள் ஆகும். பிரேசில் அதிபர் திரு ஜேர் போல்சோனரோ, சீன அதிபர் திரு ஜி ஜின்பிங், தென்னாபிரிக்க அதிபர் திரு சிரில் ரமாபோஸா ஆகியோர் இந்த மாநாட்டில் கலந்துகொண்டனர். கொவிட்-19 பெருந்தொற்று காலகட்டத்திலும் பிரிக்ஸ் உச்சி மாநாடு ரஷ்யா தலைமையில் உத்வேகத்துடன் நடைபெறுவதற்கு அந்நாட்டு அதிபர் திரு புடினுக்கு பிரதமர் தமது வாழ்த்துகளை தெரிவித்துக்கொண்டார். தீவிரவாதத்திற்கு எதிரான போராட்டம் மற்றும் சர்வதேச பொருளாதாரத்தை ஊக்குவிப்பதில் பிரிக்ஸ் அமைப்பு மிக முக்கிய பங்களிப்பை அளித்ததாக பிரதமர் குறிப்பிட்டார். ஐக்கிய நாடுகள் பாதுகாப்பு கவுன்சிலிலும், இதர சர்வதேச அமைப்புகளான உலக வர்த்தக அமைப்பு, சர்வதேச செலாவணி நிதியம், உலக சுகாதார அமைப்பு போன்றவைகளிலும் தற்போதைய சூழ்நிலைகளுக்கு ஏற்ப சீர்திருத்தங்களை மேற்கொள்ள வேண்டும் என்று அவர் வலியுறுத்தினார். கொவிட்-19 பெருந்தொற்றுக்கு எதிராக அனைவரும் ஒத்துழைக்க வேண்டும் என்று கேட்டுக் கொண்ட பிரதமர், சுமார் 150 நாடுகளுக்கு அத்தியாவசிய மருந்துப் பொருட்களை இந்தியா வழங்கியுள்ளது என்று குறிப்பிட்டார். அடுத்த ஆண்டு இந்தியாவின் தலைமையில் உச்சி மாநாடு நடக்கும்போது பிரிக்ஸ் நாடுகளுக்கு இடையே பாரம்பரிய மருத்துவ சிகிச்சை மற்றும் டிஜிட்டல் சுகாதாரம், மக்களுக்கு இடையேயான உறவு மற்றும் கலாச்சார பரிமாற்றங்கள் குறித்து கவனம் செலுத்தப்படும் என்றும் அவர் தெரிவித்தார். உச்சி மாநாட்டின் இறுதியில் பிரிக்ஸ் அமைப்பின் தலைவர்கள் மாஸ்கோ பிரகடனத்தை ஏற்றுக்கொண்டார்கள்.
பிரபல காந்தியவாதி சகுந்தலா சௌத்ரியின் மறைவுக்குப் பிரதமர் இரங்கல் தெரிவித்துள்ளார்

பிரபல காந்தியவாதி சகுந்தலா சௌத்ரி அவர்களின் மறைவுக்குப் பிரதமர் திரு.நரேந்திர மோடி ஆழ்ந்த இரங்கல் தெரிவித்துள்ளார். பிரதமர் டுவிட்டரில் கூறியிருப்பதாவது; “காந்திய மாண்புகளைப் பரப்புவதில் வாழ்நாள் முழுவதுமான செயல்களுக்காக சகுந்தலா சௌத்ரி அவர்கள் நினைவுகூரப்படுவார். சரனியா ஆசிரமத்தில் அவரது தலை சிறந்தப் பணி பலரது வாழ்க்கையில் ஆக்கப்பூர்வமான தாக்கத்தை ஏற்படுத்தியது. அவரது மறைவால் துயருற்றேன். அவரது குடும்பத்தினருக்கும், எண்ணற்ற ஆதரவாளர்களுக்கும் எனது இரங்கல். ஓம் சாந்தி.”
தூய்மை கணக்கெடுப்பு 2020-ல் முன்னிலை வகிக்கும் நகரங்களுக்கு பிரதமர் வாழ்த்து

பிரதமர் திரு நரேந்திர மோடி, தூய்மை கணக்கெடுப்பு 2020-ல் முன்னிலை வகிக்கும் நகரங்களுக்கு வாழ்த்துத் தெரிவித்துள்ளார். “தூய்மை கணக்கெடுப்பு 2020-ல் முன்னிலை வகிக்கும் அனைத்து நகரங்களுக்கும் எனது நல்வாழ்த்துகள். மற்ற நகரங்களும் இதனால் ஊக்கம் பெற்று, தூய்மை நிலையை உறுதி செய்யும் நடவடிக்கைகளைத் தொடர வேண்டும். இந்த போட்டி மனநிலை, தூய்மை இந்தியா இயக்கத்தை வலுப்படுத்துவதோடு, லட்சக்கணக்கானவர்களுக்கும் பயனளிக்கும்” என்று பிரதமர் கூறியுள்ளார்.
விவசாயிகளின் வருமானத்தை அதிகரிப்பதற்கான அரசாங்கத்தின் முயற்சிகள் குறித்த கட்டுரையை பிரதமர் பகிர்ந்துள்ளார்

விவசாயிகளின் வருவாயை அதிகரிப்பதற்கான அரசின் முயற்சிகள் பற்றிய தகவல்களைக் கொண்ட narendramodi.in இணையதளத்தின் கட்டுரையை பிரதமர் திரு நரேந்திர மோடி பகிர்ந்துள்ளார். பிரதமர் வெளியிட்டுள்ள டுவிட்டர் பதிவில் கூறியிருப்பதாவது; "கால்நடை வளர்ப்பில் இருந்து மீன்வளம் வரை, காடு வளர்ப்பு முதல் இனிப்புப் புரட்சி வரை, விவசாயிகளின் வருவாயை அது சார்ந்த செயல்பாடுகள் மூலம் அதிகரிக்க எங்கள் அரசு ஏராளமான முயற்சிகளை மேற்கொண்டுள்ளது. #8yearsOfKisanKalyan"
கடல்சார் விழிப்புணர்வு இயக்க ஒத்துழைப்பு குறித்து இந்தியா மற்றும் ஃபிரான்ஸ் இடையிலான நடைமுறைப்படுத்தும் ஏற்பாடு குறித்து அமைச்சரவையில் விளக்கம்

இந்தியா மற்றும் ஃபிரான்ஸ் இடையே 2018 மார்ச் 10ம் தேதி கையொப்பம் செய்து கொள்ளப்பட்ட முன்பே உருவாக்கப்பட்ட கடல்சார் விழிப்புணர்வு இயக்க்த்தை நடைமுறைப்படுத்தும் ஏற்பாடு குறித்து பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவை கூட்ட்த்தில் விளக்கப்பட்ட்து. திட்டமிடப்பட்டுள்ள இந்த கூட்டு இயக்கம் கடல்சார் விழிப்புணர்வுக்கு அர்ப்பணிக்கப்பட்டு, இரு நாடுகளுக்கு தேவையான தகவல் மற்றும் சேவைகளை அளிப்பது இதன் நோக்கமாக இருக்கும். கடல்சார் போக்குவரத்தை கண்காணிப்பது மற்றும் இணக்கமற்ற கப்பல்களை அடையாளம் காண்பதும் நோக்கமாகும். இந்தக் கண்காணிப்பு அமைப்பு கண்டுபிடித்தல், அடையாளம் காணுதல், இந்தியா மற்றும் ஃபிரான்சுக்கும் ஆர்வம் உள்ள பிராந்தியங்களில் கப்பல்களை கண்காணித்தல் ஆகியவற்றுக்கு இறுதி தீர்வுகளை அளிக்கும். நடைமுறைப்படுத்தும் ஏற்பாட்டின்படி, இந்திய விண்வெளி ஆராய்ச்சி அமைப்பு இஸ்ரோ மற்றும் ஃபிரான்சின் சென்டர் நேஷனல் டாட்யூட்ஸ் ஸ்பாடியல்ஸ் கூட்டாக இணைந்து பல்வேறு நடவடிக்கைகளை இந்த முன்பே உருவாக்கப்படும் படிப்புகளின் போது மேற்கொண்டு, இந்த ஒப்பந்தம் ஏற்பட்ட ஓராண்டு காலத்திற்குள் அந்தந்த நாடுகளின் மூத்த நிர்வாகத்திடம் அளிக்கும். —–
நாகாலாந்து கிராம தலைவர்களின் சம்மேளனத்தின் பிரதிநிதிகள் பிரதமருடன் சந்திப்பு

நாகாலாந்து கிராம தலைவர்களின் சம்மேளனத்தின் 15 பேர் கொண்ட பிரதிநிதிகள் தில்லியில் இன்று பிரதமர் திரு. நரேந்திர மோடியை சந்தித்தார். இந்த சம்மேளனத்தின் உறுப்பினர்களாக நாகாலாந்தின் அனைத்து கிராம தலைவர்கள் இடம்பெற்றுள்ளனர். பிரதமர் திரு. நரேந்திர மோடியை சந்தித்ததில் மகிழ்ச்சியை தெரிவித்த பிரதிநிதிகள், நாகா அமைதி நடவடிக்கையில் பிரதமர் மேற்கொள்ளும் முயற்சிகளுக்கு தங்கள் முழுமையான ஆதரவை தெரிவித்தனர். இந்த அமைதி முயற்சிக்கு நல்ல தீர்வு கிடைக்கும் என்று அவர்கள் நம்பிக்கை தெரிவித்தனர். அனைத்து சிவில் அமைப்புகளும் பழங்குடியினரும் அமைதியை விரும்புவதாக தெரிவித்தனர். கிராம தலைவர்களின் பிரதிநிதிகளை வரவேற்பதில் மகிழ்ச்சியை தெரிவித்த பிரதமர், கிராம தலைவர்கள் அமைதிக்கான செய்தியுடன் வந்திருப்பதையறிந்து தான் மகிழ்ச்சியடைவதாக குறிப்பிட்டார். அவர்கள் முழுமனதோடு பாராட்டியதையும் ஆதரவு தெரிவித்ததற்கும் பிரதமர் நன்றி தெரிவித்தார்.
முன்னாள் பிரதமர் பாரத ரத்னா அடல் பிகாரி வாஜ்பாய் பிறந்த தினம் – பிரதமர் வாழ்த்து

பாரத ரத்னா விருது பெற்ற நம் முன்னாள் பிரதமர் திரு. அடல் பிகாரி வாஜ்பாயின் 91-வது பிறந்த நாளை முன்னிட்டு பிரதமர் திரு. நரேந்திர மோடி அவருக்கு வாழ்த்து தெரிவித்துள்ளார். “நமது அன்புக்குரிய அடல் அவர்களுக்கு பிறந்தநாள் வாழ்த்துக்கள். பல முக்கியமான தருணத்தில் இந்தியாவிற்கு அசாதாரண தலைமைத்துவம் அளித்த அவரது ஆளுமைத்திறனுக்கு நாம் தலைவணங்குவோம். கட்சி தலைவர், நாடுளுமன்ற உறுப்பினர், அமைச்சர், பிரதமர் என எந்த பதவியாக இருந்தாலும், அதில் தனித்தன்மை வாய்ந்து விளங்கியவர் அடல் அவர்கள். இதுவே அவரது சிறப்பம்சம். இன்று மாலை தில்லி வந்தவுடன் நேரடியாக அடல் அவர்களின் இல்லத்திற்கு சென்று நேரில் வாழ்த்து தெரிவிப்பேன்”, என்று பிரதமர் கூறியுள்ளார். அதேபோல் பிரதமர் மோடி தனது டுவிட்டரில் திரு. அடல் பிகாரி வாஜ்பாய் 1946-ல் ‘அபுதயா’ என்ற வார இதழில் எழுதிய ஒரு கவிதையை பகிர்ந்துள்ளார்.
ஹனுக்கா பண்டிகையையொட்டி பெஞ்சமின் நெதன்யாகு மற்றும் இஸ்ரேல் நாட்டு மக்களுக்கு பிரதமர் வாழ்த்து

இஸ்ரேல் நாட்டில் கொண்டாடப்படும் ஹனுக்கா – ஒளிப் பண்டிகையையொட்டி அந்நாட்டு மக்கள், பிரதமர் பெஞ்சமின் நெதன்யாகு மற்றும் உலகம் முழுவதும் இதனைக் கொண்டாடுபவர்களுக்கு பிரதமர் திரு நரேந்திர மோடி வாழ்த்துகளைத் தெரிவித்துள்ளார். பிரதமர் தனது ட்வீட்டர் பதிவில்: “எனது நண்பர் பெஞ்சமின் நெதன்யாகுவுக்கும், இஸ்ரேலில் வாழும் நண்பர்களுக்கும், உலகெங்கிலும் உள்ள இந்த ஒளிப் பண்டிகையைக் கொண்டாடுபவர்களுக்கும் ஹனுக்கா வாழ்த்துக்கள்” என்று தெரிவித்துள்ளார்.
ஜம்மு காஷ்மீரின் அழகு மற்றும் விருந்தோம்பல் குறித்த மக்களின் கருத்துக்களை பிரதமர் பகிர்வு

பைசாரன், அரு, கோகர்நாக், அச்பால், குல்மார்க், ஸ்ரீநகர் மற்றும் தால் ஏரியின் அழகைக் குறிப்பிட்டு ஜம்மு காஷ்மீரின் அழகு மற்றும் விருந்தோம்பல் குறித்த நாட்டு மக்களின் கருத்துக்களை பிரதமர் திரு நரேந்திர மோடி பகிர்ந்துள்ளார். திரு ரஞ்சித் குமார் என்பவரது ட்விட்டர் பதிவிற்கு, கடந்த 2019- ஆம் ஆண்டு தமது ஸ்ரீநகர் பயணத்தின் போது எடுக்கப்பட்ட புகைப்படத்தையும் பதிவிட்டு பிரதமர் பதிலளித்துள்ளார். “அபாரம். 2019- ஆம் ஆண்டு எனது ஸ்ரீநகர் பயணத்தின் போது எடுக்கப்பட்ட புகைப்படத்தைப் பகிர்ந்து கொள்ள விரும்புகிறேன்”, என்று ட்விட்டர் பதிவில் பிரதமர் பதிலளித்துள்ளார்.
வெளிநாடு வாழ் இந்தியர்கள் தினத்தையொட்டி, வெளிநாடு வாழ் இந்தியர்களுக்கு பிரதமர் வாழ்த்து

வெளிநாடு வாழ் இந்தியர்கள் தினத்தையொட்டி, அனைவருக்கும் குறிப்பாக வெநாடுகளில் வசிக்கும் இந்தியர்களுக்கு பிரதமர் திரு நரேந்திர மோடி வாழ்த்து தெரிவித்துள்ளார். பிரதமர் வெளியிட்டுள்ள டுவிட்டர் பதிவில் கூறியிருப்பதாவது; ‘’ வெளிநாடு வாழ் இந்தியர்கள் தினத்தையொட்டி, அனைவருக்கும் குறிப்பாக வெநாடுகளில் வசிக்கும் இந்தியர்களுக்கு வாழ்த்துக்கள். நமது வெளிநாட்டு இந்திய சமூகம் உலகம் முழுவதும் புகழ்பெற்று விளங்குவதுடன், பல்வேறு துறைகளில் சிறந்து விளங்குகின்றனர். அதேசமயம், அவர்கள் தங்கள் வேர்களுடன் ( சொந்த நாட்டுடன்) தொடர்பு வைத்துள்ளனர். அவர்களது சாதனைகள் குறித்து நாம் பெருமிதம் கொள்கிறோம்’’
சாகிப்சாதா ஸோராவர் சிங், சாகிப்சாதா பத்தே சிங் தியாகத்தைக் குறிக்கும் வகையில் டிசம்பர் 26-ம் தேதியை வீர் பால் தினமாக பிரதமர் அறிவித்தார்

ஶ்ரீ குரு கோவிந்த் சிங் அவர்களின் பர்காஷ் புரப் புனிதமான தினத்தையொட்டி, பிரதமர் திரு நரேந்திர மோடி, சாகிப்சாதா ஸோராவர் சிங், சாகிப்சாதா பத்தே சிங் தியாகத்தைக் குறிக்கும் வகையில் டிசம்பர் 26-ம் தேதியை வீர் பால் தினமாக அறிவித்தார். தொடர் டுவிட்டர் பதிவுகளில் பிரதமர் கூறியிருப்பதாவது; ‘’ இன்று, ஶ்ரீ குரு கோவிந்த் சிங் அவர்களின் பர்காஷ் புரப் புனித நாளையொட்டி, இந்த ஆண்டின் தொடக்கத்தில் டிசம்பர் 26-ம் தேதி வீர் பால் தினமாக அறிவித்து பகிர்ந்து கொள்வதில் பெருமையடைகிறேன். இது சாகிப்சாதாக்களின் துணிச்சலுக்கும், நீதிக்கான அவர்களது தாகத்துக்கும் பொருத்தமான மரியாதையாகும். சாகிப்சாதா ஸோராவர் சிங், சாகிப்சாதா பத்தே சிங் ஆகியோர் ஒரு சுவரில் உயிருடன் அடைக்கப்பட்டு உயிர்த்தியாகம் புரிந்த அதே நாள் வீர் பால் தினமாக அனுசரிக்கப்படும். தர்மா என்னும் புனிதமான கொள்கைக்காக, அதிலிருந்து வழுவாமல், இந்த இருவரும் இறப்பை தேர்வு செய்தனர். மாதா குஜ்ரி, ஶ்ரீ குரு கோவிந்த்ஜி மற்றும் 4 சாகிப்சாதாக்களின் தீரமும்,லட்சியங்களும் லட்சக்கணக்கான மக்களுக்கு வலிமையை அளிக்கிறது. ஒரு போதும், அநீதிக்கு அவர்கள் தலைவணங்கியதில்லை. அனைவரையும் அரவணைத்து செல்லும் நல்லிணக்கம் கொண்டதாக உலகத்தை அவர்கள் கண்டனர். அவர்களைப் பற்றி அதிகம் பேர் தெரிந்து கொள்ள வேண்டிய அவசியம் மிக்க தருணம் இது’’
யோகா பயிற்சிக்காக பல்வேறு நாடுகளையும் சேர்ந்த மக்களை ஒருங்கிணைத்ததற்காக தோஹாவில் உள்ள கத்தார் நாட்டுக்கான இந்திய தூதரகத்திற்கு பிரதமர் பாராட்டு

யோகா பயிற்சி மேற்கொள்வதற்காக பல்வேறு நாடுகளையும் சேர்ந்த மக்களை ஒருங்கிணைக்க, தோஹாவில் உள்ள கத்தார் நாட்டுக்கான இந்திய தூதரகம் மேற்கொண்ட பெரும் முயற்சிக்கு பிரதமர் திரு நரேந்திர மோடி பாராட்டுத் தெரிவித்துள்ளார். சிறந்த ஆரோக்கியம் மற்றும் நலவாழ்வு அடிப்படையில் உலகம் முழுவதையும் யோகா ஒன்றிணைப்பதாக அவர் கூறியுள்ளார். பிரதமர் வெளியிட்டுள்ள ட்வி்ட்டர் பதிவில், “சிறந்த ஆரோக்கியம் மற்றும் நலவாழ்வு என்ற நோக்கத்தில், ஒட்டுமொத்த உலகையும், யோகா ஒன்றிணைக்கிறது. யோகா பயிற்சிக்காக பல்வேறு நாடுகளையும் சேர்ந்த மக்களை ஒருங்கிணைக்க @IndEmbDoha பெரும் முயற்சி மேற்கொண்டுள்ளது” என்று தெரிவித்துள்ளார்.
ஆர்.கே.லக்ஷ்மணனின் 100வது பிறந்த நாளைப் பிரதமர் நினைவுகூர்ந்துள்ளார்

கார்ட்டூனிஸ்ட் ஆர்.கே.லக்ஷ்மணனின் 100வது பிறந்த நாளில் அவருக்குப் பிரதமர் திரு. நரேந்திர மோடி புகழாரம் சூட்டியுள்ளார். 2018ல் "டைம்லெஸ் லக்ஷ்மன்" என்ற நூல் வெளியிடப்பட்டபோது அவர் நிகழ்த்திய உரையைத் திரு.மோடி பகிர்ந்துள்ளார். "பன்முகத் திறன் வாய்ந்த ஆர்.கே.லக்ஷ்மணன் அவரது 100வது பிறந்தநாளில் நினைவுகூரப்படுகிறார். அவரது கருத்துப்படங்கள் (கார்ட்டூன்கள்) மூலம் காலத்தின் சமூக அரசியல் எதார்த்தங்களை மிக அழகாக அவர் வெளிப்படுத்தியுள்ளார். 2018ல் "டைம்லெஸ் லக்ஷ்மன்" என்ற நூலை நான் வெளியிட்டபோது நிகழ்த்திய உரையைப் பகிர்ந்துள்ளேன் https://t.co/S0srPeZ4hL" என்று பிரதமர் டுவிட்டர் செய்தியில் குறிப்பிட்டுள்ளார்.
நவ்ரோஸ் தினத்தையொட்டி மக்களுக்கு பிரதமர் வாழ்த்துத் தெரிவித்துள்ளார்

நவ்ரோஸ் தினத்தையொட்டி மக்களுக்கு பிரதமர் திரு.நரேந்திர மோடி வாழ்த்துத் தெரிவித்துள்ளார். டுவிட்டரில் பிரதமர் கூறியிருப்பதாவது; “வரும் ஆண்டு அனைவரின் வாழ்க்கையிலும் மகிழ்ச்சியையும், சிறந்த ஆரோக்கியத்தையும் கொண்டு வரட்டும் என்ற பிரார்த்தனையுடன் நவ்ரோசை நாம் வரவேற்போம். அனைத்து விருப்பங்களும் நிறைவேறட்டும். அனைத்து இடங்களிலும் வளம் நிலவட்டும். நவ்ரோஸ் வாழ்த்துக்கள்!”
தேசிய  ஷெட்யூல்ட் வகுப்பு நிதி மற்றும் மேம்பாட்டு கழகத்தின் அனுமதிக்கப்பட்ட பங்கு மூலதனத்தை உயர்த்துதல்.

சமூக நீதி மற்றும் அதிகாரம் அளித்தல் அமைச்சகத்தின் மத்திய பொதுத்துறை நிறுவனமான தேசிய ஷெட்யூல்ட் வகுப்பு நிதி மற்றும் மேம்பாட்டு கழகத்தின் (என்.எஸ்.எப்.டி.சி.) அனுமதிக்கப்பட்ட பங்கு மூலதனத்தை ரூ. 1000 கோடியிலிருந்து ரூ. 1200 கோடியாக உயர்த்துவதற்கான திட்டத்துக்கு பிரதமர் திரு நரேந்திர மோடி தலைமையிலான மத்திய அமைச்சரவை இன்று (27.01.2016) ஒப்புதல் அளித்தது. வறுமைக் கோட்டிற்கு கீழ் வாழும் ஷெட்யூல்ட் வகுப்பு பயனாளிகளுக்கு தங்களது பொருளாதார நடவடிக்கைகளை விரிவாக்கிக் கொள்வதற்கு இந்தக் கூடுதல் நிதி ஒதுக்கீட்டு ஒப்புதல் பெரிதும் உதவும். மேலும் இவர்கள் தொடர்பான தொலைதூர நடவடிக்கைகள் பெரும்பாலான இச் சமூக மக்களைச் சென்றடைவதற்கும் இது உதவும். என்.எஸ்.எப்.டி.சி. திட்டத்தின் 2015 – 16ம் ஆண்டு இலக்கு 63,000 பயனாளிகளைச் சென்றடைவது ஆகும். என்.எஸ்.எப்.டி.சி. தனது திட்டங்களை 32 மாநிலங்கள் / யூனியன் பிரதேசங்களிலுள்ள 37 மாநில வழிப்படுத்தும் முகமைகள் மூலம் செயல்படுத்துகிறது. மேலும் தொலைதூர இடங்களை சென்றடையும் வகையில் தேவைப்படும் போது என்.எஸ்.எப்.டி.சி. தனது திட்டங்களை தேர்நதெடுக்கப்பட்ட பொதுத் துறை வங்கிகள், மண்டல ஊரக வங்கிகள் மற்றும் அதர நிறுவனங்கள் மூலம் அமல்படுத்தும். பின்னணி: என்.எஸ்.எப்.டி.சி. சுய வேலைவாய்ப்பு மற்றும் பொருளாதார மேம்பாட்டு நடவடிக்கைகளுக்கு அதன் இலக்கு குழுவினரிடையே வழிப்படுத்தும் முகமைகள் மூலம் சலுகை வட்டி வீதங்களில் கடன்களை வழங்கும். மேலும் என்.எஸ்.எப்.டி.சி. திறன் / தொழில் முனைவுத் திறன் பயிற்சி திட்டங்களை வேலையற்ற ஷெட்யூல்ட் வகுப்பினருக்கு என ஏற்பாடு செய்து நடத்தும். என்.எஸ்.எப்.டி.சி. – க்கு மத்திய அரசு ரூ. 998.13 கோடியை வழங்கியிருப்பதால் அதன் அங்கீகரிக்கப்பட்ட பங்கு மூலதனமான ரூ. 1000 கோடியை ஏறக்குறைய செலவழித்துவிட்டது என்றே கூறலாம். எனவே இத்திட்டத்திலான பணிகளை விரிவாக்குவதற்கு என்.எஸ்.எப்.டி.சி. – க்கு தனது அங்கீகரிக்கப்பட்ட மூலதனத்தை உயர்த்துவது அவசியமாகிவிட்டது.
2-வது இந்தியா – ஆஸ்திரேலியா இணையவழி உச்சி மாநாட்டில் பிரதமர் திரு.நரேந்திர மோடியின் தொடக்க உரை தமிழாக்கம்

எனதருமை நண்பர் ஸ்காட் அவர்களே, வணக்கம்! க்யூன்ஸ்லாந்திலும், நியு சவுத் வேல்சிலும் வெள்ளம் காரணமாக உயிர் மற்றும் உடைமைகளை இழந்தோருக்கு இந்தியர்கள் அனைவரின் சார்பாக நான் இரங்கலைத் தெரிவித்துக் கொள்கிறேன். இணையவழியான நமது கடந்த உச்சி மாநாட்டின்போது நமது உறவை விரிவான ராணுவ ஒத்துழைப்புக்கு உயர்த்தினோம். இப்போது இரு நாடுகளுக்கு இடையே வருடாந்தர உச்சி மாநாடுகளுக்கான நடைமுறையை நாம் ஏற்படுத்துவதற்காக நான் மகிழ்ச்சியடைகிறேன். இது நமது உறவின் தொடர்ச்சியான ஆய்வுக்கு கட்டமைப்பு நடைமுறையை உருவாக்கும். கடந்த சில ஆண்டுகளாக நமது உறவுகள் குறிப்பிடத்தக்க முன்னேற்றத்தைக் கண்டுள்ளது. வர்த்தகம், முதலீடு, பாதுகாப்பு, பந்தோபஸ்து, கல்வி, புதிய கண்டுபிடிப்பு, அறிவியல், தொழில்நுட்பம் ஆகிய துறைகளில் மிக நெருக்கமான ஒத்துழைப்பை நாம் கொண்டிருக்கிறோம். நீர் நிர்வாகம், புதுப்பிக்கவல்ல எரிசக்தி, கொவிட்-19 ஆராய்ச்சி போன்ற மற்ற பல துறைகளிலும் நமது ஒத்துழைப்பு வேகமாக வளர்ந்து வருகிறது. க்வாட் அமைப்பின் நமக்கிடையேயான ஒத்துழைப்பும் நன்றாக உள்ளது. சுதந்திரமான, திறந்த, அனைவரையும் உள்ளடக்கிய இந்தியா பசிபிக் என்பதற்கான நமது உறுதிப்பாட்டை நமது ஒத்துழைப்பு பிரதிபலிக்கிறது. இந்தியாவின் தொன்மையான கலைப்பொருட்களை திருப்பித் தருவதற்கு முன்முயற்சி மேற்கொண்ட உங்களுக்கு நான் சிறப்பாக நன்றி தெரிவிக்க விரும்புகிறேன். நீங்கள் எங்களுக்கு திருப்பித் தந்த அனைத்து சிலைகளும் மற்ற பொருட்களும் அவற்றுக்கான இடத்திற்கு அனுப்பி வைக்கப்பட்டுள்ளன. இன்று உங்களுடன் கருத்துக்களை பரிமாறிக் கொள்ளும் வாய்ப்பினை பெற்றதற்காக மீண்டும் ஒரு முறை நான் எனது மகிழ்ச்சியை வெளிப்படுத்துகிறேன். இப்போது ஊடகங்களைச் சேர்ந்த நண்பர்களுக்கு நன்றி சொல்வதுடன் தொடக்க அமர்வை நிறைவு செய்ய நான் விரும்புகிறேன். ஒரு சில நிமிடங்களுக்குப் பின் அடுத்த நிகழ்வு பற்றிய எனது கருத்தை நான் முன்வைக்க விரும்புகிறேன்.
நேதாஜி சுபாஷ் சந்திர போஸ் பிறந்த தினத்தை முன்னிட்டு பிரதமர் அஞ்சலி

நேதாஜி சுபாஷ் சந்திர போஸ் பிறந்த தினத்தை முன்னிட்டு பிரதமர் திரு. நரேந்திர மோடி அவருக்கு அஞ்சலி செலுத்தினார். “நேதாஜி சுபாஷ் சந்திர போஸ் பிறந்த தினத்தன்று அவருக்கு நான் தலை வணங்குகிறேன். வெள்ளையர்களிடம் இருந்து நாம் சுதந்திரம் அடைய அவரது துணிவு முக்கிய பங்கு வகித்தது. நமது சமூகத்தில் உள்ள நலிவடைந்தோர் நலனுக்காக சிந்தித்த மிகச் சிறந்த அறிஞர் நேதாஜி போஸ் அவர்கள். நேதாஜி சுபாஷ் சந்திர போசின் இறுதி நாட்கள் தொடர்பான ஆவணங்கள் அடங்கிய கோப்புகளை வெளியிட வேண்டும் என்று பல ஆண்டுகளாக நிலுவையில் இருந்த கோரிக்கையை நிறைவேற்றியதன் மூலம் எங்கள் அரசு பெருமை கொள்கிறது. நேதாஜி சுபாஷ் சந்திர போஸ்ன் தொடர்பான ஆவணங்களை http://www.netajipapers.gov.in என்ற இணைய தளத்தில் காணலாம்” என்று பிரதமர் குறிப்பிட்டுள்ளார்.
உலக உடல் இயன்முறை தினத்தையொட்டி உடல் இயன்முறையாளர்களின் பணிகளுக்கு பிரதமர் பாராட்டு

மக்களின் உடல் நலனைக் காப்பதில் முக்கிய பங்காற்றி உழைக்கும் அனைத்து உடல் இயன்முறையாளர்களுக்கும் பிரதமர் திரு நரேந்திர மோடி பாராட்டுத் தெரிவித்துள்ளார். இது குறித்து பிரதமர் வெளியிட்டுள்ள ட்விட்டர் பதிவில்; “இன்று உலக இயன்முறை தினம், மக்களின் உடல் நலனைக் காப்பதில் முக்கிய பங்காற்றி உழைக்கும் அனைத்து உடல் இயன்முறையாளர்களை நான் பாராட்டுகிறேன். உடல் இயன்முறையை பிரபலமடையச் செய்வதற்கும், மேலும் நவீனமாக்குவதற்கும் நாம் முயற்சிக்க வேண்டும்” —–
இந்தியா, லக்சம்பர்க் இடையே இருதரப்பு புரிந்துணர்வு ஒப்பந்தத்திற்கான செபியின் திட்டமுன்வரைவு :  மத்திய அமைச்சரவை ஒப்புதல்

பிரதமர் திரு நரேந்திர மோடி தலைமையில் நடைபெற்ற அமைச்சரவைக் கூட்டத்தில், இந்திய பங்குகள் பரிவர்த்தனை வாரியம் (செபி), லக்சம்பர்க் நாட்டின் நிதி ஆணையமான சிஎஸ்எஸ்எஃப் ஆகியவற்றுக்கு இடையே இருதரப்பு புரிந்துணர்வு ஒப்பந்தம் மேற்கொள்வதற்கான செபி நிறுவனத்தின் திட்டமுன்வரைவுக்கு ஒப்புதல் வழங்கப்பட்டுள்ளது. பாதுகாப்பு ஒழுங்குமுறை மற்றும் பரஸ்பர உதவிகள், இந்தியா, லக்சம்பர்க் நாடுகளின் பங்குச் சந்தை தொடர்பான சட்டங்கள், ஒழுங்குமுறைகளைத் திறம்பட நடைமுறைப்படுத்துவது உள்ளிட்ட துறைகளில் இரு நாடுகளின் ஒத்துழைப்பை இந்த புரிந்துணர்வு ஒப்பந்தம் மேலும் வலுப்படுத்தும். மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்: https://www.pib.gov.in/PressReleasePage.aspx?PRID=1679347